Tamedyazt n tegrawliwin tcuba leslah umennuɣ maca s wawal. Di yal taqbilt anaf amedyaz i yettnaɣen ɣef teqbilt-is akken ad as-yefk tugna icebḥen, iǧehden, s yiss ara ad yesbin tabɣest tekseb tarwa-s, nnif d lḥarma, d tdukli d tegmat kesben. Anaf daɣen tamedyazt i xedmen ɣef tnekra n weɣref mgal anekcum arumi, acku tamurt taqbaylit, tusa-as-d d tiẓẓit, tusa-as-d d tasawent icuban adrar ɛlayen ur qqeḍɛent ara wallen. S tmedyazt-a ulsen-d yal d aneḍru, yal taswiɛt qessiḥen, tudert berriken i ddren di tallit-nni,lḥif, tamuḥqranit, ccetwa s ideflawen-is, iṭij iḥerqan, lerwaḥ d yidammen yuzlen, «innan-ines udyizen cban tira umazrag yis-sen i nezmer ad nḍil d leqrun ɣer deffir, iwakken ad nwali ayen yedder umdan aqbayli n lḥif d lmerta si lbaṭel id-yuzen urumi»31. Yusef Nacib yenna-d deg wawal-is id-yebder Ǧellawi:«tamedyazt id-yettawin ɣef tegrawliwin mgal anekcum arumi, tettfiḍi d lɣiḍ, d wurfan, ɣef wayen akk id-iḍerrun n txeṣṣarin di cci akk d lerwaḥ, abeɛda tamsalt n nnif d lḥerma yettugezren»32.